«Farmen»-finalefest i gang: Marianne tok gårdskatten med seg hjem
Jon Lundemoen, Ragnhild Ouren og Marianne røyk ut fra «Farmen» rett før søndagens finaleepisode. De gikk derfor glipp av bil og hytte i premie, men sykepleieren fra Fjørtoft fikk likevel med seg noe ekstra hjem fra gården. - Siden vi røyk ut like før finalen, var vi på stedet den uka. Jeg savnet dyra og spurte Vibeke («Farmen»-produsent) om jeg kunne få ta med katten hjem, og det fikk jeg, forteller hun til VG. Dermed fikk katten Alf-Bjarne et nytt hjem etter TV-konkurransen. En annen deltaker som merket stor omveltning da hun røyk ut, er Kristina Myrseth Moe fra Molde. Hun gikk siste året av sin bachelorgrad i markedsføring da hun meldte seg på «Farmen». - Jeg har vært så travel etter at jeg kom hjem og hatt så mye eksamens-tidspress, at jeg savner roen der, sier Kristina til VG kvelden før hennes siste eksamen. - Det er en eksamen i merkevarebygging, men den begynner ikke før 12 og jeg er godt forberedt, forsikrer hun. Oppholdet på gården gjorde at hun mistet halve semesteret. - Jeg gikk glipp av mange forelesninger og måtte ta igjen mye, men det har gått overraskende bra. Jeg angrer ikke at jeg var med på «Farmen» i det hele tatt, sier studenten før hun ser siste episode der Joar Søhoel, Endre Aabrekk og Ingvild Skare Thygesen kjemper om å bli årets vinner.
Marianne Otterlei røyk ut fra «Farmen» rett før finalen, men kom ikke tomhendt hjem. Hun fikk ta med seg katten.